पर स्वतंत्र भारत में उसका प्रयोग स्थगित रखने और अंग्रेजी का प्रयोग विहित करने से इस सारे इतिहास पर मानों पानी फिर गया । जो स्वराज्य सबके लिए होने वाला था, वह केवल अंग्रेजी बोलने वालों के लिए ‘ रिज़र्व ‘ हो गया । इस निर्णय के परिणामस्वरूप वह दृष्टि ही जाती रही जो स्वतंत्र भारत में अंग्रेजी के प्रयोग में बुराई देखती थी। इस निर्णय से ” अखिल भारतीय भाषा हिंदी ” उत्तर भारत के कुछ राज्यों की “क्षेत्रीय भाषा ” बनकर रह गई । अंग्रेजी शिक्षा व्यवस्था शुरू होने से पहले जहाँ दक्षिण के तत्कालीन कोयम्बतूर जैसे तमिलभाषी राज्य तक में 40 प्रतिशत विद्यालयों में शिक्षा हिंदी माध्यम से दी जाती थी ( डा. धर्मपाल, द ब्यूटीफुल ट्री : इंडिजिनस इंडियन एजुकेशन ; नई दिल्ली : बिब्लिया इम्पेक्स प्रा. लि. , 1983 ; पृष्ठ 117 ) , वहां वह माध्यम के रूप में उन स्थानों से भी विस्थापित हो गई जिन स्थानों की उसे क्षेत्रीय भाषा बताया गया ।